Abdulaziz Komilov Turkiy tilli davlatlar kengashining Afg‘oniston bo‘yicha yig‘ilishida ishtirok etadi

Tashqi ishlar vazirligining rasmiy vakili O‘zbekiston delegatsiyasining Afg‘oniston bo‘yicha Turkiy tilli davlatlar hamkorlik kengashi Tashqi ishlar vazirlari kengashi yig‘ilishida ishtiroki to‘g‘risida ma’lumot berdi.

“27—28-sentabr kunlari O‘zbekiston tashqi ishlar vaziri Abdulaziz Komilov boshchiligidagi delegatsiya Afg‘oniston bo‘yicha Istanbul shahrida bo‘lib o‘tadigan Turkiy tilli davlatlar hamkorlik kengashi Tashqi ishlar vazirlari kengashining navbatdagi yig‘ilishida ishtirok etadi”, — deyiladi xabarda.
Ta’kidlanishicha, uchrashuv davomida xavfsizlik va mintaqaviy iqtisodiy hamkorlikni yanada rivojlantirish masalalari, shuningdek, Afg‘onistondagi vaziyat muhokama qilinishi rejalashtirilgan.
Ma’lumot uchun, Turkiy tilli davlatlar hamkorlik kengashi 2009-yil 3-oktabrda Ozarbayjonning Naxichevan shahrida tuzilgan bo‘lib, dastlab unga Turkiya, Ozarbayjon, Qozog‘iston va Qirg‘iziston a’zo edi. Shavkat Mirziyoyev 2018-yil 3-sentabr kuni Qirg‘izistonning Cho‘lponota shahrida bo‘lib o‘tgan sammitda faxriy mehmon sifatida ishtirok etgan. 2019-yilning oktabrida esa O‘zbekiston Turkiy tilli davlatlar hamkorlik kengashi sammitida ilk bor to‘la huquqli a’zo sifatida ishtirok etgandi.
Eslatib o‘tamiz, 2021-yilning 31-mart kuni Shavkat Mirziyoyev Turkiy tilli davlatlar hamkorlik kengashining norasmiy sammitida ishtirok etib, o‘z nutqida mustahkam tarixiy rishtalar, mushtarak til, madaniyat va ma’naviy qadriyatlar asosida shakllangan Turkiy tilli davlatlar hamkorlik kengashi mintaqaviy hamkorlikning samarali mexanizmiga aylanib borayotganini alohida ta’kidlagandi.
 Abdulaziz Komilov Markaziy Osiyo va AQSh tashqi siyosiy idoralari rahbarlarining C5+1 shaklidagi uchrashuvida ishtirok etdi